KSLควักพันล้านเก็บหุ้นคืน
ปันผล50สต.ปลอบใจผู้ถือหุ้นเม.ย.คลอดหุ้นกู้ขาย1.5พันล.
29 ม.ค. 2556

ปันผล50สต.ปลอบใจผู้ถือหุ้นเม.ย.คลอดหุ้นกู้ขาย1.5พันล.
น้ำตาลขอนแก่น บริหารการเงิน ทุ่ม 1,000 ล้านบาท ซื้อหุ้นคืน 5% แจกปันผล 50 สตางค์ ปลอบใจผู้ถือหุ้น น้ำตาลยังไม่ดีขึ้น
นายจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ บริษัท น้ำตาลขอนแก่น (KSL) เปิดเผยว่า คณะกรรมการบริษัท (บอร์ด) มีมติให้บริษัทจัดโครงการซื้อหุ้นคืนผ่านตลาดหลักทรัพย์จำนวน 78,788,404 หุ้น คิดเป็นสัดส่วน 5% ของทุนชำระแล้ว โดยใช้เงินจำนวน 1,000 ล้านบาท กำหนดรับซื้อหุ้นภายในวันที่ 1 มี.ค.30 ส.ค. 2556
นอกจากนี้ บอร์ดยังอนุมัติให้จ่ายเงินปันผลประจำปี 2554/2555 (วันที่ 1 พ.ย. 2554-31 ต.ค. 2555) หุ้นละ 0.50 บาท จากกำไรสุทธิ 2,354.26 ล้านบาท คิดเป็นกำไรหุ้นละ 1.49 บาท 
ทั้งนี้ ราคาซื้อคืนจะต้องไม่เกิน 110% ของราคาปิดเฉลี่ย 5 วันทำการย้อนหลัง ส่วนราคาปิดเฉลี่ยย้อนหลัง 30 วัน (12 ธ.ค. 2555-24 ม.ค. 2556) เท่ากับ 13.66 บาท และล่าสุดวันที่ 28 ม.ค. 2556 ราคาหุ้นปิดที่ 14.80 บาท เพิ่มขึ้น 0.80 บาท หรือ 5.71% ขณะที่หุ้น KSL มีมูลค่าทางบัญชีประมาณ 6.52 บาทต่อหุ้น 
นายจำรูญ กล่าวว่า การรับซื้อหุ้นคืนและการจ่ายปันผลดังกล่าวเป็นการดูแลหุ้นในช่วงที่ราคาน้ำตาลไม่ดี ซึ่งราคาหุ้นไม่ปรับขึ้นมากนักโดยสัดส่วนราคาต่อกำไร (พี/อี) ไม่ถึง 10 เท่า น้อยกว่ากลุ่มอาหารที่ พี/อี เกือบ 20 เท่า โดยบริษัทมีเงินสดเหลือจึงเข้ามาดูแลเพราะบางช่วงไม่สามารถนำเงินไปคืนเงินกู้ได้
ประธานเจ้าหน้าที่บริหาร KSL กล่าวว่า ปีนี้ราคาน้ำตาลดิบในตลาดโลกลดต่ำกว่างวดปีก่อนมาก โดยลดจาก 30 เซนต์ต่อปอนด์เหลือเพียง 19 เซนต์ต่อปอนด์ อย่างไรก็ตามบริษัทพยายามรักษากำไรสุทธิให้เท่าปีก่อนที่ 2,300 ล้านบาท โดยแม้ว่าราคาขายน้ำตาลดิบจะลดลงแต่ต้นทุนหรือราคาอ้อยที่เป็นวัตถุดิบในการผลิตน้ำตาลได้ลดลงด้วย จาก 1,200 บาทต่อตันเหลือเพียง 900 บาทต่อตัน และบริษัทพยายามเพิ่มกำไรส่วนอื่นเข้ามา โดยเพิ่มสัดส่วนกำไรจากธุรกิจพลังงานจาก 40% เป็น 50% และลดค่าใช้จ่ายในการบริหารลง
ปัจจุบันบริษัทมีกำไรสะสมเท่ากับ 5,493 ล้านบาท หนี้สินที่ถึงกำหนดชำระภายใน 6 เดือน จำนวน 6,320 ล้านบาท นับตั้งแต่วันที่จะซื้อหุ้นคืน ส่วนหนี้สินหมุนเวียนระยะสั้น บริษัทจะใช้เงินจากการขายน้ำตาล กากน้ำตาลของบริษัท
นายชลัช ชินธรรมมิตร์ กรรมการ KSL ว่า มีแผนออกหุ้นกู้เสนอขายนักลงทุนวงเงิน 1,500 ล้านบาท เพื่อนำมาชำระหุ้นกู้ที่ครบกำหนดไถ่ถอนในปีนี้ จำนวน 1,500 ล้านบาท คาดเสนอขายเดือน เม.ย.นี้ ซึ่งรายละเอียดหุ้นกู้อยู่ระหว่างการพิจารณาทั้งอายุและอัตราดอกเบี้ย 
นายชลัช กล่าวเสริมถึงการซื้อหุ้นคืนว่า เป็นการบริหารการเงิน เนื่องจากราคาหุ้น KSL ยังต่ำ ปัจจุบันมี พี/อี อยู่ 9-10 เท่า เทียบกลุ่มอุตสาหกรรมเดียวกันมี พี/อี กว่า 10 เท่า โดยรูปแบบการซื้อหุ้นคืนจะสรุปภายในเดือน ก.พ.นี้ และเริ่มซื้อหุ้นคืนตั้งแต่เดือน มี.ค.เป็นต้นไป กำหนดระยะเวลาการรับซื้อ 6 เดือน